הוועדה המשותפת לוועדת החוץ והביטחון ולוועדת החוקה, חוק ומשפט לדיון בהצעת חוק-יסוד: הממשלה (תיקון מס' 7), כנסת 20, פרוטוקול מספר 2, 2018-07-16 13:00

אבי דיכטר: שלום לכולם.

אבי דיכטר: אני מצטער על עיכוב של שעה בפתיחת הישיבה.

אבי דיכטר: אנחנו פשוט נמצאים פה בהחלטות הרות גורל, בין יציאה למלחמה לבין חוק לאום.

אבי דיכטר: יש יומיים עמוסים אז אני מצטער שנאלצנו לדחות את הדיון בשעה.

אבי דיכטר: העברנו את הנוסח של הצעת הממשלה.

אבי דיכטר: אני מניח שקיבלתם אותו.

אבי דיכטר: הצעת החוק מונחת בפני חברי הוועדה.

אבי דיכטר: הצעת הממשלה לוקחת את סעיף 40 ומבקשת לבטל את סעיף קטן (א2) בלבד ולהשאיר את כל השאר על כנו.

אבי דיכטר: מאחר וראיתי את דברי ההסבר, ואני מודה שעברתי עליהם, אני קורא לטובת מי שלא מחזיק את דברי ההסבר, כתוב כך: "מוצע לבטל את הוראות סעיף קטן (א2).

אבי דיכטר: ראוי כי החלטת ועדת השרים לעניין פתיחה במלחמה או נקיטת פעולה צבאית משמעותית..." רק רגע, נצא להפסקה קצרה.

אבי דיכטר: אני מחדש את הישיבה, סליחה, אנחנו חוזרים למסלול.

בדברי ההסבר נכתב: מה הקשיים שעלולים להיווצר?

בדברי ההסבר נכתב: מי יכול להסביר את זה לוועדה?

זאב בנימין בגין: אסביר את גרסתי, ברשותך.

אבי דיכטר: בואו נשמע קודם את אנשי המקצוע ואחרי כן את חברי הכנסת.

אבי דיכטר: אתם רוצים להסביר את הקשיים?

אבי דיכטר: אתם כתבתם את זה.

ענת אסיף גיל: המחשבה הייתה שסעיף קטן (א2) הנוכחי, שאנחנו מציעים כרגע לבטל אותו, מכוון את כל המערכת לאפשרות הזאת, שהיא האפשרות החריגה, והיא מעלה שאלות, שגם דיברנו עליהן בישיבה הקודמת, ראשית, לגבי מקרים שראש הממשלה ושר הביטחון הם אותו אדם, שנית, היא מעלה שאלות לגבי מה הן אותן נסיבות חריגות וקיצוניות, והמעבר בין הפורמט של החצי לפורמט המצומצם עוד יותר.

נטע קניגשטיין: עולה השאלה מי יקבע שמתקיימות אותן נסיבות חריגות, וגם השאלה אם הצמצום של המניין מכוון לכך שאפשר לקבל את ההחלטה המהותית בפורום מצומצם יותר או שההחלטה המהותית עצמה על פתיחה במלחמה יכולה גם היא להתקבל בפורום המצומצם יותר.

נטע קניגשטיין: הסעיף כפי שנוסח ברגע האחרון משאיר לדעתנו חורים, שלאחר חשיבה נוספת חשבנו שהפתרון שלהם הוא, בין היתר, בהשמטת ההתייחסות לנושא הזה באופן כללי.

ענת אסיף גיל: גם בסיבוב הקודם של הצעת החוק הזאת, הצעת החוק הממשלתית הייתה בנוסח כפי שאנחנו מבקשים להחזיר אותו כרגע.

ענת אסיף גיל: זאת אומרת, הממשלה בדיונים כאן לא תמכה, לא התחברה לאותו ניסוח, של נסיבות קיצוניות וחריגות, כי נראה היה לנו שקשה להכניס את זה לתוך משטר של כלל וחריג עם כל מיני דיוקים כאלה.

ענת אסיף גיל: המחשבה הייתה שנכון יותר לחזור למה שאז היה בנוסח הכחול, וגם עכשיו הוא הנוסח הכחול, שעבר בקריאה הראשונה, שפשוט נותן את הכלל של דיון קבינט ומלביש עליו, מעבר למילות החוק – גם את זה אמרנו בדיון הקודם כאן – את כל כללי המשפט המינהלי ואת הכלל שבוודאי שההרכב צריך להיות רחב ככל הניתן, בלי להיכנס לפרטים.

ענת אסיף גיל: יש פשוט מקרים מגוונים כל כך, שקשה את כל הדברים להכניס אל תוך דיוקים של ניסוחים, של כללים וחריגים.

ענת אסיף גיל: זאת עדיין העמדה.

ענת אסיף גיל: לא אמרנו בחלל ריק, לגמרי לא.

ענת אסיף גיל: אמנם זה היה נוסח התזכיר.

אבי דיכטר: לא, זו הייתה פרשנות שלך, אם אני זוכר נכון, שאמרת שאפילו המשפט הזה לא אומר שראש הממשלה לא יכול לקבל החלטה לבד.

מירי פרנקל-שור: זה התוצאה.

ענת אסיף גיל: זה משהו אחר.

ענת אסיף גיל: את זה אמרנו בישיבה הקודמת.

מירי פרנקל-שור: זה התייחס לשאלה מה המשמעות של החלת כללי המשפט המינהלי על ההסדר.

מירי פרנקל-שור: באמת לפי כללי המשפט המינהלי אנחנו עוברים מעולם של אחריות לעולם של סבירוּת.

מירי פרנקל-שור: לפי מה שאני מבינה, בדיון הקודם את אמרת: אפילו לפי הנוסח שלכם ראש הממשלה יכול לקבל את ההחלטה על יציאה למלחמה לבד.

זאב בנימין בגין: יכול.

מירי פרנקל-שור: אבל הנוסח שלכם לא מונע את זה.

מירי פרנקל-שור: על פני השטח הוא מונע, אבל הוא לא מונע את מה שבעצם- - -

זאב בנימין בגין: גם קודם לא מנע.

זאב בנימין בגין: גם בהחלטת הממשלה שהוסמכה לכך הוא לא מנע.

עפר שלח: כבר הגענו למסקנה שבשום ורסיה אחרת לא מנע, למעט הוורסיה שאומרת שיש קוורום.

עפר שלח: בשום ורסיה אחרת, כולל הצעת החוק בנוסחה לאחר הקריאה הראשונה, או בתזכיר ההצעה הנוכחית, האפשרות התיאורטית הזאת לא נמנעת.

אבי דיכטר: בני בגין, רצית לומר משפט הסבר משלך.

זאב בנימין בגין: הייעוץ המשפטי נשאל על ידי כבוד היושב-ראש לדעתו המשפטית.

זאב בנימין בגין: הדעה המשפטית נזקקה לשיקולי סבירות – שיקולי סבירות על פי מה שהבנו, על פי מה שנכון, מה שנאמר בדיון הקודם.

זאב בנימין בגין: שיקולי סבירות יישקלו, אם בכלל, בדיעבד, יישקלו בפורום שלא ברור לי איזה הוא.

זאב בנימין בגין: הם אינם קשורים למציאות שאותה אנחנו רואים לנגד עינינו כאשר הממשלה והקבינט נזקקים להחלטה שייתכן, אולי, שמא, בספק או בוודאות קרובה תביא אותנו למלחמה או למבצע רב היקף.

זאב בנימין בגין: כל אלה הם שיקולים פוליטיים, שיקולים של המציאות.

זאב בנימין בגין: חזקה על ראש הממשלה שינסה להרחיב את הדיון ככל האפשר.

זאב בנימין בגין: אלה הדברים שנכונים תמיד, והם נכונים להצעת החוק הממשלתית.

זאב בנימין בגין: אבל כאשר מונחת בפנינו, כבוד היושב-ראש, הצעתך, אני חלקתי על הנחיצות וגם על הסבירות של הצעת החוק הקודמת, כפי שאמר עפר שלח, שעוד הייתה בה לפחות מראית עין של סבירות כי היא הייתה כרוכה בקוורום.

זאב בנימין בגין: פה אין אפילו קוורום.

זאב בנימין בגין: אני יכול לצטט את דברי חברתי חברת הכנסת ענת ברקו, היושבת לימיני, לפרוטוקול, אם כי אני, כידוע, באגף השמאלי של מפלגתי.

זאב בנימין בגין: כבוד היושב-ראש, יש כבר הצעת חוק ממשלתית שאני מוכן לתמוך בה בלא סייג.

זאב בנימין בגין: תנו לי לתמוך בה, להצביע, ונגמור את העניין.

אבי דיכטר: לפני שתתקלקל...

זאב בנימין בגין: אני הרי יושב במליאה ליד דוד ביטן ומאחורי יושב יושב-ראש הקואליציה, חברי דודי אמסלם.

זאב בנימין בגין: כמעט בכל פעם שאני מצביע בעד, מדוד אני מבקש סוכריה, ויש לו המון, הוא מביא חצי קילו, ולדודי אני אומר: "תרשום, הצבעתי בעד הקואליציה".

זאב בנימין בגין: ..

עפר שלח: שלא יאיים עליך.

זאב בנימין בגין: יכול להיות שאקבל עכשיו ארטיק אחרי ההצבעה הזאת.

זאב בנימין בגין: .. אבל עכשיו ברצינות, על פי הנוסח הזה – זה נבע משיחתנו – עלול להיות מצב שבו במקרה הגרוע – כי אתה מחפש את התרחיש, כפי שאמרתי, הגרוע ביותר, ואין אף פעם את התרחיש החמור ביותר, יהיה חמור ממנו.

זאב בנימין בגין: אני מציע לך תרחיש: ראש הממשלה אכן רוצה לקבל את ההחלטה בעצמו.

זאב בנימין בגין: הצעת החוק, על פי הצעתך, תגביל אותו להזמנת שר אחד.

זאב בנימין בגין: את מי הוא יזמין?

זאב בנימין בגין: הוא יזמין שר חבר מפלגתו שיידע ש"ככל הניתן" איננו מתמצה.

אבי דיכטר: לא, ההצעה מדברת על שר מהקבינט.

אבי דיכטר: שלא תהיה טעות.

זאב בנימין בגין: גם בקבינט יש עסוקים יותר ועסוקים פחות, מתמצאים יותר ומתמצאים פחות.

זאב בנימין בגין: זה הכרחי גם במצב הנוכחי ובשיפור הנוכחי.

זאב בנימין בגין: לכן אני מציע, אדוני היושב-ראש, באמת ההצעה היא מצד אחד מוזרה ומצד שני היא מוזרה מאוד.

זאב בנימין בגין: לוּ נלווה עליה קוורום אז עוד ניתן היה להבין.

זאב בנימין בגין: חשבתי שהדיון לא נעשה כהלכה.

זאב בנימין בגין: הייתה החלטת ועדה, היא קיבלה את נוסח הממשלה.

זאב בנימין בגין: איכשהו זה התהפך במליאה בטווח שעות קצר מאוד.

זאב בנימין בגין: אני לא בטוח שהממשלה או ראש הממשלה הספיקו בצוק העתים לתת את דעתם על כל ההשלכות של ההצעה, ויותר מאוחר הסתבר שמוטב לוותר עליה.

אומר כעת: אני מתמיד בעמדתי, אדוני היושב-ראש, ואני מציע כך גם לחבריי.

אבי דיכטר: עפר שלח, רצית להתייחס?

עפר שלח: אני מצטער שאני משעמם את הנוכחים אבל אחזור, גם למען חבר הכנסת פרץ וגם למען הפרוטוקול, על סדר הדברים כפי שהיה בפעם הקודמת ועל העדיפויות לפעם הזאת.

עפר שלח: כל הדיון נולד מתוך הדרישה של רוב חברי הוועדה בדיון – אני מרשה לעצמי להגיד, למרות שזה לא היה כך בהצבעה – לקוורום, שנובעת מהדברים שאנחנו יודעים על הקבינט: העובדה שבקבינט יש תפקידים אקסו-פיקציו אבל אין מספר תחתון של אנשים, מכיוון שבעוד שכולנו תומכים בכך שההחלטה תעבור לגוף יותר מקצועי, מיומן ובקי בעובדות, יש לנו חשש ממספר האנשים שיקבלו אותה כאשר מדובר על החלטה בסדר גודל כל כך כבד.

עפר שלח: הדרישה לקוורום בסופו של דבר נפלה בתיקו – כלומר הייתה לה תמיכה גדולה מאוד בוועדה אבל היא נפלה.

עפר שלח: כאשר אנחנו העלינו את דרישת הקוורום בא משרד המשפטים, אחרי שדיבר עם מי שדיבר, וזה בסדר גמור, ואמר: אם כך אז הדרישה שלנו היא לחזור לא לקוורום אלא אל מה שנקרא לו "קוורום עם חלון" לצורך העניין, שזה אותו נוסח שהתקבל בסופו של דבר.

עפר שלח: העלתה את זה דינה זילבר בתוך הדיון, אחרי שנראה היה שהוועדה נוטה לקוורום בלי חלון.

עפר שלח: הגענו בסוף להסכמה בינינו על 50% – מחצית מחברי הקבינט, הא ותו לא.

עפר שלח: ואז ביקשנו את ההצבעה, וגם ביקשנו ממירי פרנקל-שור שההצבעה תהיה בסדר הזה, שקודם נצביע על הקוורום ואחר כך נצביע על ההסתייגות של רוברט אילטוב, שהציע להפיל את כל עניין הקוורום.

זאב בנימין בגין: הצעת רוברט אילטוב וההצעה שלי.

זאב בנימין בגין: לפרוטוקול, זה הולך להיות דיון היסטורי.

זאב בנימין בגין: הוא ייפתח בעוד חמישים שנים.

עפר שלח: הצעתם של חברי הכנסת אילטוב ובגין – לפי סדר האל"ף-בי"ת ולא לפי סדר החשיבות- -

זאב בנימין בגין: לא, לפי סדר הקדימות.

עפר שלח: - - לחזור לנוסח הכחול.

עפר שלח: ואז קרה מה שקרה במליאה.

עפר שלח: מבחינתי עדיף מבחינה מהותית שיהיה קוורום בלי חלון.

עפר שלח: רק בשלושה משפטים אני חוזר ומזכיר את כובד ההחלטה שבה מדובר.

עפר שלח: אני חוזר ומזכיר שיש יותר דרכים גם בתרחישי הקיצון האיומים ונוראים של מה שעלול לקרות לנו בעת מלחמה, עדיין יש דרכים לקבל את דעתם של חברי קבינט ועדיין יש דרכים לקיים דיון ראוי ולא לקבל את ההחלטה הזאת – אני חושב שהחשש הזה משותף לך ולי – עם אדם אחד או שניים, או בפורום שאפשר לעשות לו מניפולציה.

עפר שלח: היכולת – וזה עלה גם בדברים של בני בגין על ההצעה שלך – לעשות מניפולציה על הפורום סבירה יותר מאשר התרחיש שבו אי אפשר יהיה לכנס את חברי הקבינט כי נופלים טילים על כל מדינת ישראל.

עפר שלח: בתנאים האלה, סדר העדיפויות הנכון בעיניי הוא מחצית מחברי הקבינט, נקודה.

עפר שלח: אם הדבר הזה לא יתקבל – ואני מניח שהוא לא יתקבל – אז ללכת להצעה הממשלתית הנכונה, שיתרונה בכך שאין בה חלון מובנה ולכן בהיגיון חלים עליה כללי המשפט המינהלי ואפילו כללי ההיגיון, שבאמת יהיה ניסיון לכנס את כל הקבינט ולהגיע למספר גדול של אנשים, וכן הלאה.

עפר שלח: אני חושב שהמצב הגרוע ביותר הוא מצב שבו יש באופן מפורש דרך שזה יתקבל אצל אדם אחד, או אצל שני אנשים.

עפר שלח: אני שותף גם לחששות של בני בגין: אם זה שר אחד, על פי הצעתך, איזה שר זה הולך להיות.

עפר שלח: לכן אני מציע, אני אעלה הסתייגות על קוורום בלי חלון.

עפר שלח: אם היא תיפול, אתמוך בהורדת הסעיף ובקבלת הנוסח הממשלתי.

עפר שלח: תודה.

ענת ברקו: אני גם רוצה לתמוך בהצעת החוק הממשלתית.

ענת ברקו: אני חושבת שכתוצאה מן ההערה שלך עלולה להיווצר סיטואציה של מה שנקרא "עשה לך שר" ואז ראש הממשלה יבחר באיזשהו שר מן הקבינט, שיכול להיות מן הקואליציה, שיכול להיות שאין לו שום רקע.

ענת ברקו: זה פתח לבעיה, על פי הראייה שלי.

ענת ברקו: לכן אתמוך בהצעה הממשלתית.

אבי דיכטר: תודה.

אבי דיכטר: אלעזר שטרן, אתה רוצה להתייחס?

אלעזר שטרן: אני בסך הכול מצטרף אל מה שנאמר פה עד עכשיו.

אלעזר שטרן: אני חושב שיש בזה היגיון.

אלעזר שטרן: אני מצטרף כמובן לרעיון הראשון של עמר בר-לב על קוורום, אבל אם אין קוורום כזה אז שלא יהיה בכלל.

עמיר פרץ: הזדעקתי כדי לתת גם גיבוי ולומר שאני לא מכיר מצב שקשה לכנס שרים.

עמיר פרץ: זה נשמע לי מצב כל כך לא מתאים למדינה שהנסיעה מצד לצד שלה יכולה לארוך, במקרה הטוב, זמן קצר.

עמיר פרץ: ראינו גם שרים שהוזעקו בשבת ולמרות שהם דתיים הגיעו בזמן והשתתפו בדיונים והשתתפו בהכרעות.

עמיר פרץ: נראה לי שהניסיון לתאר את לוח הזמנים הזה, תוך כדי כך שבמידה מסוימת מזלזלים בחברי הקבינט – מה זאת אומרת?

עמיר פרץ: אנחנו כבר לא מאמינים שחברי קבינט יעשו הכול כדי להגיע לדיונים כל כך משמעותיים?

עמיר פרץ: הרי זה ממש מעליב.

עמיר פרץ: אם הייתי חבר קבינט והיו אומרים לי: "לא תשתתף בדיון על יציאה למלחמה כי היית בחופשה בים המלח" – נו, אז מה?

עמיר פרץ: אם צריך להעמיד לו מסוק אז שיעמידו לו מסוק, אם צריך להביא אותו בדרך אחרת אז שיביאו אותו בדרך אחרת.

עמיר פרץ: אבי דיכטר, לא היית שם?

עמיר פרץ: לא הביאו אותך מצד אחד של המדינה אל צדה האחר כשהיו צריכים אותך בזמן?

עמיר פרץ: לכן אני חושב שקוורום רגיל הוא הדבר הכי פשוט והגיוני, אין שום סיבה לחרוג מכך.

עמיר פרץ: אם יהיו פשרות מניחות את הדעת צריך לשקול לתמוך בהן, אבל אני בעד להיצמד לדבר המאוד בסיסי, שבנושאים כל כך דרמטיים – להיפך, הייתי מציע לראש הממשלה ולשר הביטחון לא לקחת על עצמם אחריות כל כך גורפת.

זאב בנימין בגין: הם לא ייקחו.

עמיר פרץ: בסוף גם כשהסמיכו אותי ואת אולמרט להחליט על מלחמה, החליטו על מלחמה אבל אמרו שאת העיתוי המסוים, אם זה יקרה בעוד 24 שעות או בעוד 48 שעות, מפקידים בידי שר הביטחון וראש הממשלה, ביחד עם פורום המטכ"ל.

עמיר פרץ: זה בסדר, זה להפוך החלטה מדינית לאופרטיבית, יש היגיון לתת את זה לראש הממשלה ולשר הביטחון, אבל מאז ומתמיד הקבינט עצמו מחליט לשרשר את ההחלטה הזו לידי הגורמים הרלוונטיים שצריכים לתת את הוראות הביצוע.

עמיר פרץ: אני סבור שמה שקיים היום נכון.

עמיר פרץ: אף אחד לא מוכיח לנו שהייתה אי פעם דילמה, שבגלל שלא הצליחו להביא שר כזה או אחר נמנע מאתנו מבצע כלשהו.

עמיר פרץ: שמישהו יגיד לנו מתי זה קרה, אני לא זוכר שזה קרה.

עמיר פרץ: אולי מישהו יגיד שזה קרה, אז יכול להיות שצריך לשקול, אבל זה לא קרה מעולם.

עמיר פרץ: למה שיקרה בעתיד?

עמיר פרץ: מה, השרים בעתיד יהיו פחות אחראים?

אבי דיכטר: רוברט אילטוב, אתה רוצה להתייחס?

רוברט אילטוב: התייחסתי די.

אבי דיכטר: חבר הכנסת מלכיאלי, אתה רוצה להתייחס?

אבי דיכטר: לא.

אבי דיכטר: הצעת הממשלה, שני הנוסחים לא עוסקים בקוורום.

אבי דיכטר: האם אתה רוצה להגיש הסתייגות על נושא הקוורום?

עפר שלח: כן, אני מגיש הסתייגות.

עפר שלח: אנסח אותה עכשיו באופן חופשי.

עפר שלח: הגשתי אותה בשעתו.

עפר שלח: "אצלה הממשלה את סמכותה כאמור בסעיף קטן (א1), יהיה המניין החוקי לקבלת ההחלטה בוועדת השרים מחצית מחברי הממשלה המכהנים בוועדה.

עפר שלח: " ההצעה מוגשת בשמי ובשם אלעזר שטרן.

עמיר פרץ: גם אני מצטרף.

אבי דיכטר: אנחנו מצביעים על ההסתייגות של חברי הכנסת.

ענת אסיף גיל: מה הנוסח?

ענת אסיף גיל: כנוסח בסיס ההצעה הממשלתית?

מירי פרנקל-שור: כן.

אבי דיכטר: אנחנו מצביעים על ההסתייגות, כפי שהקריאה היועצת המשפטית איילת לוי-נחום, הצעת הסתייגות של עפר שלח, אלעזר שטרן ועמיר פרץ.

אבי דיכטר: מי בעד ההסתייגות הזו?

אבי דיכטר: ירים את ידו.

אבי דיכטר: מי נגד ההסתייגות?

אבי דיכטר: ירים את ידו.

אבי דיכטר: מי נמנע?

אבי דיכטר: בעד – 3

אבי דיכטר: נמנעים – אין ההצעה לא נתקבלה.

אבי דיכטר: ההצעה לא נתקבלה ותהפוך להסתייגות.

אבי דיכטר: אנחנו עוברים עכשיו להצבעה על הצעת החוק.

עפר שלח: ההצעה שלך מוגשת כנוסח הוועדה?

אבי דיכטר: ההצעה שלי מועמדת להצבעה.

עפר שלח: כנוסח הוועדה?

עפר שלח: צריך להגיש הסתייגות בשביל להוריד אותה או לא צריך?

מירי פרנקל-שור: זה לא נוסח הוועדה.

עפר שלח: אז צריך להצביע על ההסתייגות של חבר הכנסת דיכטר.

מירי פרנקל-שור: זו הצעת החוק הממשלתית וזו הצעת יושב-ראש הוועדה.

עפר שלח: ההצעה שלך תוכל להיות הסתייגות ותוכל להיות נוסח הוועדה.

עפר שלח: אם היא הסתייגות – צריך להצביע עליה; אם היא נוסח הוועדה אז אנחנו רוצים להגיש הסתייגות כדי להוריד אותה.

מירי פרנקל-שור: הצעת הוועדה היא הצעת החוק הממשלתית שמונחת על שולחן הכנסת.

אבי דיכטר: למען הסר ספק, אנחנו מעלים להצבעה – אני ניסיתי לשכנע כמיטב כישרוני הידוע, לצערי לא הצלחתי.

עפר שלח: לא השתמשת בכל האמצעים שאתה בקי בהם...

אבי דיכטר: לו הייתי משתמש בהם ללא ספק היה לי רוב בהצבעה...

אבי דיכטר: אני מודה שעם עפר שלח אני מרגיש בטוח בדיונים ואני מקווה שביחד נהיה לאורך שנים רבות בפוליטיקה.

אבי דיכטר: כששואלים אותי "מה הגורם המרתיע שלך?" אני אומר: "עפר שלח"...

אבי דיכטר: אנחנו מעלים להצבעה את הצעת החוק הממשלתית, הצעת חוק-יסוד: הממשלה (תיקון מס' 7), כפי שמופיע בסעיף 1: "בחוק-יסוד: הממשלה, בסעיף 40, סעיף קטן (א2) – בטל.

אבי דיכטר: " מי בעד?

אבי דיכטר: ירים את ידו.

אבי דיכטר: מי נגד?

אבי דיכטר: מי נמנע?

אבי דיכטר: בעד – 7

אבי דיכטר: נמנעים – אין

אבי דיכטר: אני מודה שאני נגד, אבל לא הצלחתי לשכנע.

אבי דיכטר: הצעת החוק נתקבלה והיא תועלה להצבעה במליאה, אני מאמין שעוד השבוע.

אבי דיכטר: תודה רבה.

אבי דיכטר: הישיבה נעולה.